แจ้งเส้นทางที่อาจได้รับผลกระทบ แนะเส้นทางเลี่ยง ช่วงการประชุมสุดยอดอาเซียน ครั้งที่ 35
รองผู้บัญชาการตำรวจนครบาล แจ้งเส้นทางที่อาจได้รับผลกระทบ และแนะเส้นทางเลี่ยง ช่วงการประชุมสุดยอดอาเซียน ครั้งที่ 35พลตำรวจตรี จิรสันต์ แก้วแสงเอก รองผู้บัญชาการตำรวจนครบาล กล่าวถึงการเตรียมความพร้อมดูแลการจราจรการประชุมสุดยอดอาเซียนครั้งที่ 35 ระหว่างวันที่ 31 ตุลาคม - 4 พฤศจิกายน 2562 ซึ่งอาจจะส่งผลกระทบในเส้นจราจร ระหว่างเคลื่อนขบวนของผู้นำที่เข้าร่วมประชุม เริ่มตั้งแต่การรับขบวนผู้นำจากสนามบินสุวรรณภูมิและสนามบินดอนเมือง เดินทางไปยังโรงแรมทั้ง 15 แห่งใจกลางกรุงเทพมหานคร และการเคลื่อนขบวนจากโรงแรมทั้งหมดไปยังศูนย์การประชุมเมืองทองธานี สถานที่จัดการประชุมใหญ่ ตลอดจน การเคลื่อนขบวนกลับโรงแรมและไปขึ้นเครื่องทั้ง 2 สนามบิน จึงขอแจ้งถึงประชาชนที่ใช้เส้นทางตามถนนและอยู่ใกล้เคียงโรงแรมของผู้นำ เผื่อเวลาในการเดินทางและหลีกเลี่ยงเส้นทาง โดยเส้นทางด่วนที่อาจได้รับผลกระทบ ได้แก่ ทางขึ้นด่านอโศก 4, ทางด่วนขั้นที่ 2, ต่างระดับมักกะสัน, ทางลงด่วนพระราม 4-2, ทางขึ้นโทลล์เวย์ดอนเมือง – เชื่อมด่วนดินแดง, ทางขึ้นด่วนสุรวงศ์, ต่างระดับพญาไท, ทางด่วนศรีรัช ช่วงต่างระดับพญาไท ด่วนเมืองทองธานี ส่วนเส้นทางพื้นราบที่อาจได้รับผลกระทบ ได้แก่ ถนนพระราม 4, ถนนรัชดาภิเษก, ถนนสุขุมวิท, ถนนเพลินจิต, ถนนวิทยุ, ถนนพระราม 1, ถนนราชดำริ, ถนนสีลม และ ถนนเจริญกรุง โดยช่วงวันดังกล่าว แนะนำให้เลี่ยงไปใช้เส้นทางถนนเพชรบุรี, ถนนพระราม 9, ถนนราชปรารภ, ถนนพญาไท, ถนนสาทร, ถนนพระราม 6, ถนนนราธิวาสราชนครินทร์, ถนนพัฒนาการ, ถนนศรีนครินทร์, ถนนวิภาวดีรังสิต, ถนนพหลโยธิน, ถนนงามวงศ์วาน และถนนแจ้งวัฒนะ ซึ่งเมื่อขบวนเคลื่อนผ่าน เจ้าหน้าที่ก็จะเปิดการจราจรตามปกติ